हमर प्रायः सब भाइ बहिनक वर्णमाला ज्ञानक आधार यैह गीति काव्य अछि । बाबूजी आ माँ हमरा सब केँ गाबि गाबि केँ ई सुनाबथि आ ई हमरा सबहक जेना मन स्मृति मे अंकित होइत चलि जाए । कियो परिचित पाहुन लोकनि आबथि तँ हमरा यैह कविता सुनेबाक लेल कहल जाइत छल । हम उत्साहपूर्वक ई पूरा कविता सुना दैत छलियै ।
 मातृभाषा शिक्षाक सबसँ सहज माध्यम होइत छैक । नेना सब केँ एहि मैथिली गीति काव्यक माध्यम सँ अक्षर-ज्ञान करायब बड्ड हल्लुक भ' जाइत छैक । शिशु केँ ज्ञानक पहिल पौदान पर चढ़ेबाक प्रसंगे ई कविता एकटा अनमोल निधि थिक ।
 'नेना भुटका' मे प्रकाशित एहि रचना मे हम अपन स्मृतिक आधार पर किछुए टा तर्कसंगत परिवर्तन केनय छी । मूल कृति उपलब्ध भ' गेला पर एकरा तदनरूप करबाक प्रयास कएल जायत । एहि बातक ध्यान राखल जाए जे एहि मे किछु वर्णक लोप कएल गेल अछि जेना कि-"ण' । 'क' आ 'च' वर्गक अंतिम वर्णक सेहो लोप छै । एहि वर्ण केँ शुरूमे राखि कोनो शब्दक गठन प्रायः नहि होइत छैक । किछु वर्णक तँ प्रायः प्रयोगो बन्न भ' गेल छैक । कोनो तरहक सुधारक लेल सुझावक स्वागत अछि । 